SKRIFTLIG FORESPØRGSEL P-2694/99

af Jas Gawronski (PPE-DE) til Kommissionen

(11. januar 2000)

Om: Foranstaltninger til løsning af konflikten mellem Etiopien og Eritrea

Kan Kommissionen oplyse, hvilke foranstaltninger den agter at træffe for så vidt angår konflikten mellem Eritrea og Etiopien?

På mødet i Den Paritetiske Forsamling AVS-EU i Nassau i oktober opfordrede Europa-Parlamentets repræsentanter Rådet til at træffe alle sådanne foranstaltninger, som er nødvendige for at få Etiopien til at acceptere og gennemføre den af Den Afrikanske Enhedsorganisation foreslåede fredsplan. Indtil videre har Etiopien ikke accepteret planen, og landet fortsætter med at krænke de i Etiopien fastboende eritreiske borgeres grundlæggende rettigheder.

I henhold til Lomé-konventionens artikel 5 kan samarbejdet mellem Den Europæiske Union og AVS-staterne suspenderes i tilfælde af krænkelse af menneskerettighederne. Kan Kommissionen oplyse, hvad der får den til at fortsætte samarbejdet med Etiopien?

Svar afgivet på Kommissionens vegne af Poul Nielson

(31. januar 2000)

Kommissionen har ved flere lejligheder over for begge regeringer givet udtryk for, at den er alvorligt bekymret over konflikten. Den har således opfordret begge parter til at ophøre med alle fjendtligheder og stoppe kampene. Kommissionen har benyttet alle diplomatiske midler, der har været til rådighed, til at fastslå over for begge regeringer, at konflikten udelukkende bør løses ved anvendelse af fredelige midler. EU's formandskab har også sendt flere breve til de to regeringer, og EU har fremsat mange erklæringer angående sagen. Der har regelmæssigt været kontakter mellem Kommissionens delegationer og de respektive regeringer og mellem Kommissionen og de respektive ambassader i Bruxelles. Kommissæren for udvikling har også afholdt flere møder med begge parter, hvor han har understreget Kommissionens holdning.

Kommissionen har givet udtryk for, at den utvetydigt støtter Den Afrikanske Enhedsorganisations (OAU) bestræbelser for at finde en fredelig løsning på konflikten. Den har kraftigt understreget, at OAU's rammeaftale er det eneste grundlag for en fredelig løsning. Kommissionen støtter i den forbindelse også fuldt ud udnævnelsen af den italienske statssekretær for udenrigsspørgsmål, Rino Serri, til EU-formandskabets særlige repræsentant, som skal være OAU behjælpelig i organisationens mæglingsbestræbelser. Kommissionen er i færd med at undersøge, på hvilken måde den sammen med OAU's sekretariat kan bistå organisationen, navnlig i forbindelse med gennemførelsen af rammeaftalen.

Kommissionen har forelagt Rådet en meddelelse om samarbejdet med stater i Afrika, Vestindien og Stillehavet (AVS), som er involveret i væbnede konflikter. Formandskabet er ved at udarbejde et udkast til Rådets konklusioner på grundlag af Kommissionens dokument. Da der ikke foreligger nogen fælles EU-holdning til sagen, finder Kommissionen, at det i mellemtiden ikke vil være hensigtsmæssigt at træffe ensidige og isolerede foranstaltninger vedrørende konflikten mellem Etiopien og Eritrea. Kommissionen har dog allerede besluttet, at der vil blive tildelt midler i mindre trancher i forbindelse med strukturtilpasningsprogrammerne, og at yderligere udbetalinger vil blive knyttet sammen med en revurdering af konflikten og dens mulige indvirkninger på de offentlige udgifter, navnlig i de sociale sektorer. Udbetalingen af strukturtilpasningsmidler til Etiopien har således været standset siden januar 1999.